Ο Γενικός Κανονισμός Προστασίας Δεδομένων Προσωπικού Χαρακτήρα (ΕΕ 2016/679),  ο  οποίος  έχει  άμεση  εφαρμογή  στην  Ελλάδα  ήδη  από  τις  25.5.2018, αλλά και ο εφαρμοστικός εθνικός νόμος 4624/2019,  εφαρμόζονται σε δεδομένα, βάσει των οποίων μπορεί να ταυτοποιηθεί άμεσα ή έμμεσα ένα φυσικό πρόσωπο.
Βάσει του άρθρου 6 παρ. 1β του Κανονισμού GDPR, η επεξεργασία προσωπικών δεδομένων είναι σύννομη, όταν  η  επεξεργασία είναι απαραίτητη για την εκτέλεση σύμβασης της οποίας το υποκείμενο των δεδομένων είναι συμβαλλόμενο μέρος, ενώ σύμφωνα με το άρθρο 9 παρ. 2 β του Κανονισμού GDPR, η επεξεργασία είναι σύννομη για την εκτέλεση των υποχρεώσεων του υπευθύνου επεξεργασίας στον τομέα του εργατικού δικαίου και του δικαίου της κοινωνικοασφάλισης.
Περαιτέρω, σύμφωνα με το άρθρο 6 παρ. 1δ  του GDPR, η επεξεργασία προσωπικών δεδομένων είναι σύννομη, όταν κρίνεται απαραίτητη για τη διαφύλαξη ζωτικού συμφέροντος του υποκειμένου των δεδομένων ή άλλου φυσικού προσώπου, ή είναι απαραίτητη για σκοπούς προληπτικής ή επαγγελματικής ιατρικής, εκτίμησης της ικανότητας προς εργασία του εργαζομένου, ιατρικής διάγνωσης, παροχής υγειονομικής ή κοινωνικής περίθαλψης και θεραπείας κ.λ.π (άρθρο 9 παρ. 2η GDPR)
Σύμφωνα με τα ανωτέρω, ο ΑΜΚΑ του εργαζομένου είναι προσωπικό δεδομένο, η επεξεργασία του οποίου, εκ μέρους του εργοδότη/υπευθύνου επεξεργασίας (εν προκειμένω του Δήμου), καθίσταται νόμιμη μόνο στο πλαίσιο εκτέλεσης της σύμβασης εργασίας που έχει συναφθεί μεταξύ τους και για ιδίως για την εκπλήρωση των υποχρεώσεων του Δήμου, που απορρέουν από αυτή τη σύμβαση στον τομέα του εργατικού δικαίου (εν προκειμένω των ασφαλιστικών παροχών).
Η περαιτέρω δε επεξεργασία του εν λόγω προσωπικού στοιχείου του εργαζομένου (ΑΜΚΑ), μπορεί να νομιμοποιηθεί μόνο σε περίπτωση που κρίνεται ότι η εν λόγω επεξεργασία είναι απαραίτητη για τη διαφύλαξη ζωτικού συμφέροντος του εργαζομένου  ή άλλου φυσικού προσώπου ή είναι απαραίτητη για σκοπούς προληπτικής ή επαγγελματικής ιατρικής, εκτίμησης της ικανότητας προς εργασία του εργαζομένου κ.τ.λ.
Σε οποιαδήποτε άλλη περίπτωση επεξεργασίας του εν λόγω στοιχείου – προσωπικού δεδομένου (ΑΜΚΑ), δεν υπάρχει κάποια άλλη νομιμοποιητική βάση επεξεργασίας, πέραν της συναινέσεως του εργαζομένου στην επεξεργασία για συγκεκριμένο σκοπό, για τον οποίο θα πρέπει να ενημερωθεί πλήρως, ώστε να αποφασίσει αν θα παράσχει ή όχι την συγκατάθεσή του (άρθρο 6 παρ. 1 α, σε συνδυασμό με άρθρο 7 ΓΚΠΔ).
Κατόπιν όλων των ανωτέρω η χορήγηση του ΑΜΚΑ του εργαζομένου στον ιατρό εργασίας  προκειμένου να διαπιστωθεί από τον τελευταίο, μέσω συγκεκριμένης πλατφόρμας, η ύπαρξη ή μη υποκείμενου νοσήματος του εργαζομένου, με το οποίο ο εργαζόμενος δικαιολόγησε (με γνωμάτευση ιδιώτη γιατρού) την απουσία του από την εργασία, συνιστά επεξεργασία δεδομένου προσωπικού χαρακτήρα, που δεν στηρίζεται σε καμία από τις ανωτέρω νόμιμες βάσεις επεξεργασίας.
Τυχόν τέτοιου είδους επεξεργασία μπορεί ενδεχομένως να δικαιολογηθεί, μόνο εφόσον ζητηθεί η συγκατάθεση του εργαζομένου για τη χρήση του ΑΜΚΑ του από τον ιατρό εργασίας, αφού πρωτίστως ο εργαζόμενος ενημερωθεί πλήρως για το σκοπό της επεξεργασίας και συναινέσει.
Σας επισημαίνουμε δε, ότι σύμφωνα με την παρ. 3 του άρθρου 17 του νόμου 3850/2010 «Κώδικας Νόμων για την υγεία και την ασφάλεια των εργαζομένων», «ο ιατρός εργασίας δεν επιτρέπεται να χρησιμοποιείται για να επαληθεύει το δικαιολογημένο ή μη, λόγω νόσου, απουσίας εργαζομένου.